Bedrieglike Covid-19-kontrakte: Valke slaan toe op munisipaliteitArgieffoto ter illustrasie (Foto: Unsplash) Die Valke in Mpumalanga het vandeesweek op ’n munisipaliteit in dié provinsie toegeslaan nadat bewerings van bedrog rakende Covid-19-kontrakte ook hier aan die lig gekom het. Brig. Hangwani Mulaudzi, woordvoerder van die Valke, het in ’n verklaring gesê die Valke het Donderdag op verskeie dokumente by die Nkomazi- plaaslike munisipaliteit (Malalane) beslag gelê om bewerings van bedrog rakende die verkryging van Covid-19-kontrakte te ondersoek. Volgens Mulaudzi was die munisipaliteit se aanstelling van kontrakteurs en diensverskaffers na bewering strydig met die vereiste verkrygingsregulasies. Niemand is egter nog in verband met die bewerings in hegtenis geneem nie. Dié operasie volg kort nadat bewerings oor onreëlmatige tenders vir die verskaffing van persoonlike beskermingstoerusting (PPE) in die Gautengse departement van gesondheid onlangs aan die lig gekom het. Maroela Media het vroeër berig Bandile Masuku, die LUR van gesondheid in Gauteng, sy vrou, Loyiso, en die president se woordvoerder, Khusela Diko, is intussen op spesiale verlof geplaas terwyl die bewerings ondersoek word.